Tojoꞌnaq li Jesús kixtaqlahebꞌ li xtzolom chi ok saꞌ li jukubꞌ re naq aꞌanebꞌ xbꞌeen wa teꞌxik jun pakꞌal li palaw roybꞌeninkil naq tixchaqꞌrabꞌihebꞌ li kꞌila tenamit.
Ut naq ak xchaqꞌrabꞌihebꞌ li tenamit,
yoo chi ok li qꞌojyiin naq li Jesús koo chiru tzuul chi tijok.
Ut aran wan xjunes.
Ut li jukubꞌ li yookebꞌ chi xik wiꞌ li xtzolom taawulaq saꞌ xyi li palaw,
ut li xkaw oq li palaw kaw nokoxket ribꞌ chiru li jukubꞌ,
xbꞌan naq chiru yoo chaq chi chaalk li iqꞌ.
Saqeewk re naq kiwulak li Jesús bꞌar wankebꞌ wiꞌ ut yoo chi bꞌeek chiru li haꞌ.
Naq keꞌril li xtzolom naq wan jun yoo chi bꞌeek chiru haꞌ,
keꞌxuwak ut keꞌxjap re ut keꞌxye:
—Anum aꞌan.—
Aꞌut li Jesús tikto kiraatinahebꞌ ut kixye rehebꞌ:
—Mexxuwak.
Laaꞌin li yookex chiwilbꞌal.
Kawubꞌresihomaq eechꞌool,
chan rehebꞌ.
Kichaqꞌok laj Pedro ut kixye:
—Qaawaꞌ,
wi laaꞌat,
ye naq tinxik ajwiꞌ laaꞌin aawikꞌin chiru li haꞌ.—
Li Jesús kixye re:
—Kim.
— Ut laj Pedro kiꞌel chaq saꞌ li jukubꞌ ut kiꞌok chi bꞌeek chiru li haꞌ re taaxik rikꞌin li Jesús.
Abꞌanan naq kixkꞌe retal li kaqsut-ikꞌ,
kixuwak,
ut kiꞌok chi subꞌekꞌ saꞌ li haꞌ ut kixjap re ut kixye:
—¡Qaawaꞌ,
chinaakolaq!
chan.
Ut li Jesús saꞌ junpaat kixyeꞌ li ruqꞌ,
kixchap ut kixye re:
—At wiinq,
inkꞌaꞌ nakatpaabꞌan chi tzꞌaqal.
¿Kꞌaꞌut naq xawibꞌa aachꞌool?—
Ut naq keꞌok saꞌ li jukubꞌ,
kichꞌana li iqꞌ.
Ut ebꞌ li wankebꞌ saꞌ li jukubꞌ keꞌxwiqꞌibꞌ ribꞌ chiru li Jesús ut keꞌxloqꞌoni ut keꞌxye re:
—Relik chi yaal naq laaꞌat li Ralal li Dios,
chankebꞌ re.
Naq kiwulak li Jesús rochbꞌenebꞌ li xtzolom jun pakꞌal li palaw,
koxeꞌel saꞌ li naꞌajej Genesaret.
Ebꞌ li wiinq wankebꞌ aran tikto keꞌxkꞌe retal naq aꞌan li Jesús ut keꞌxye resil saꞌ chixjunil li naꞌajej aꞌan.
Ut kilajeꞌxkꞌam li yaj rikꞌin re naq tixkꞌirtesihebꞌ.
Ut keꞌxtzꞌaama chiru naq tixkanabꞌebꞌ li yaj chixchꞌeꞌbꞌal li raqꞌ.
Ut chixjunilebꞌ li keꞌchꞌeꞌok re li raqꞌ kilajeꞌkꞌira.